江虞仲生日
作者：王庭珪
朝代：宋

paragraphs: 王春正月東風回，星橋鐡鎖明夜開。
鼇山千仞接雲漢，平地五色移蓬萊。
公家今夕果何夕，適逢間氣生英才。
清都虎豹失呵禁，九關轉鈕驅河鬼。
爛柯山頭瑞煙起，太白之精天上來。
却來人間知幾載，少日聲名震寰海。
太學高文擅俊場，江南刺史多遺愛。
江邊父老祝長年，南極年來一星在。
明年此夕從宸遊，鼇山正出鼇頭外。
新鶯百囀柳初青，龍池鳯閣遙相待。